Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 235/12/3304	Nové Mesto nad Váhom, 14.10.2013
EEČ : 2-24-61-2013

U Z N E S E N I E

Trestná vec:	obvinený XXXXX a spol.  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov spáchaný formou spolupáchateľstva podľa § 20 citovaného zákona

Rozhodol: 	prokurátor Okresnej prokuratúry Nové Mesto nad Váhom
Podľa § 217 odsek 1 Trestného poriadku vyslovujem, že obvinení:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Nové Mesto nad Váhom zo dňa 14.5.2012, spisová značka Pv 235/12/3304, ktorým podľa § 216 odsek 1 Trestného poriadku podmienečne zastavil trestné stíhanie, osvedčili.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Trestné stíhanie bolo vedené na tom skutkovom základe, že obvinený XXXXX a obvinený XXXXX spoločným konaním dňa 05.03.2012 v presne nezistenom čase v Myjave, Turej Lúke prišli k plechovej garáži patriacej k rodinnému domu č. XXXXX, prinesenou železnou tyčou vypáčili visiacu zámku na dverách garáže, následne vošli do vnútorných priestorov garáže, odkiaľ odcudzili 8 ks plotových kovových dielcov o rozmeroch 80 x 233 cm s pletivovou výplňou, ktoré previezli do zberných surovín v Turej Lúke v priestoroch bývalého kameňolomu, kde dielce odpredali a získané peniaze si rozdelili rovným dielom a minuli ich pre vlastnú potrebu, čím poškodenému XXXXX, nar. XXXXX, byt. XXXXX, XXXXX, spôsobili škodu vo výške 196,- € podľa odborných vyjadrení. 

Uznesením prokurátora Okresnej prokuratúry Nové Mesto nad Váhom zo dňa 14.5.2012, spisová značka Pv 235/12/3304, bola určená všetkým obvineným skúšobná doba v trvaní 14 mesiacov.
Odôvodnenie:
	Uznesením prokurátora Okresnej prokuratúry Nové Mesto nad Váhom  sp. zn. Pv 235/12 - 8 zo dňa 14.05.2012, právoplatným dňa 29.05.2012, bolo podľa ustanovenia § 216 ods. 1 Trestného poriadku podmienečne zastavené trestné stíhanie  proti obvinenému XXXXX a obvinenému XXXXX pre prečin krádeže podľa ustanovenia § 212 ods. 2 písm. a) Trestného zákona spáchaného formou spolupáchateľstva podľa § 20 Trestného zákona na skutkovom základe tak, ako je uvedené vo výrokovej časti tohto uznesenia.

	Skúšobná doba podmienečného zastavenia trestného stíhania bola prokurátorom podľa ustanovenia § 216 ods. 2 Trestného poriadku stanovená v trvaní 14 mesiacov od právoplatnosti uvedeného uznesenia, pričom sa skončila dňa 29.07.2013.     

      	Po uplynutí skúšobnej doby som v predmetnej trestnej veci vykonal šetrenie za účelom rozhodnutia v zmysle § 217 ods. 1 Trestného poriadku, pričom som zistil, že obvinený XXXXX v skúšobnej dobe viedol riadny život, nebol súdne trestaný ani sankcionovaný za priestupky.

	Rovnako som po uplynutí skúšobnej doby v predmetnej trestnej veci vykonal šetrenie za účelom rozhodnutia v zmysle § 217 ods. 1 Trestného poriadku aj ohľadom XXXXX, pričom som zistil, že v skúšobnej dobe nebol súdne trestaný, avšak bol jedenkrát priestupkovo postihnutý za spáchanie priestupku proti občianskemu spolunažívaniu podľa § 49 ods. 1 písm. d) zákona o priestupkoch, za čo mu bola uložená pokuta vo výške 15,- €. Vzhľadom na skutočnosť, že ide o druhovo odlišné protiprávne konania, ako i že za spáchaný priestupok už bol aj postihnutý, nemala táto okolnosť zásadný vplyv pre rozhodnutie o osvedčení XXXXX. 

       	V rámci uvedeného postupu pre potreby rozhodnutia v zmysle ustanovenia § 217 ods. 1 Trestného poriadku boli zabezpečené výpisy z Ústrednej evidencie priestupkov Ministerstva vnútra SR zo dňa 04.09.2013 a Odpisy registra trestov oboch obvinených zo dňa 30.08.2013. Na tunajšiu prokuratúru bola doručená aj správa Obvodného oddelenia PZ v Myjave zo dňa 04.09.2013, podľa ktorej obaja obvinení nie sú podľa evidencií Policajného zboru trestne stíhaní pre ďalšiu trestnú činnosť. 

      	Vzhľadom na vyššie uvedené skutočnosti konštatujem, že obaja obvinení v priebehu skúšobnej doby viedli riadny život, čím splnili podmienku uvedenú v ustanovení § 217 ods. 1 Trestného poriadku, ktorá je predpokladom osvedčenia sa obvinených.

Vzhľadom na uvedené bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rudolf Michnica
prokurátor